ผ่อนเกณฑ์บัญชีประกันชีวิต
คปภ.ผ่อนเกณฑ์บัญชีให้ประกันชีวิตใช้อัตราดอกเบี้ยสินทรัพย์ไม่มีสภาพคล่องเป็นส่วนลดหนี้สิน
1 ก.ค. 2559

คปภ.ผ่อนเกณฑ์บัญชีให้ประกันชีวิตใช้อัตราดอกเบี้ยสินทรัพย์ไม่มีสภาพคล่องเป็นส่วนลดหนี้สิน 
นายสุทธิพล ทวีชัยการ เลขาธิการ คณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คณะทำงานเรื่องผลกระทบทางบัญชีจากการที่อัตราดอกเบี้ยในตลาดปรับลดลงอย่างมาก และการปฏิบัติตามมาตรฐานบัญชีใหม่ ทำให้เป็นภาระในการตั้งสำรองของบริษัทประกันชีวิต ส่งผลให้กำไรลดลงอย่างมาก
ทั้งนี้ ได้ข้อสรุปว่า ในการคำนวณความเพียงพอของหนี้สิน จะให้ใช้อัตราดอกเบี้ยพันธบัตรรัฐบาล หุ้นกู้เอกชน ที่ได้รับอันดับเครดิต หรือความน่าเชื่อถือ ที่ A ณ ราคาตลาด หรือราคาปัจจุบัน ไตรมาสล่าสุด สัดส่วน 51% และให้ใช้อัตราดอกเบี้ยพันธบัตรรัฐบาล หุ้นกู้เอกชน ที่ได้รับอันดับเครดิต BBB ซึ่งมีสภาพคล่องต่ำ เฉลี่ยย้อนหลัง 7 ไตรมาสย้อนหลัง สัดส่วน 49% รวม 100% ทำให้มูลค่าหนี้สินลดลง
“เราจะนำเสนอแนวคิดนี้ต่อสภาวิชาชีพบัญชี ซึ่งจะเป็นผู้ตัดสินว่าจะให้ใช้แนวทางนี้หรือไม่ ซึ่งหลักที่ว่าต้องใช้อัตราดอกเบี้ยปัจจุบันในการคำนวณความเพียงพอของหนี้สินยังคงอยู่ เพราะมีสัดส่วนถึง 51%” นายสุทธิพล กล่าว
นายสุทธิพล กล่าวว่า การผ่อนเกณฑ์บัญชีนี้ จะทำให้มูลค่าหนี้สินทางบัญชีของบริษัทประกันชีวิตลดลง และทำให้งบกำไรขาดทุนดีขึ้น ส่งผลดีต่อจิตวิทยาของผู้เอาประกันชีวิต แต่ฐานะที่แท้จริงของบริษัทประกันชีวิตก็ไม่ได้เปลี่ยนแปลง เพราะมีกำไรสะสมจำนวนมาก ซึ่งเพียงพอสำหรับการดูแลผู้เอาประกันภัยตามสัญญา
อย่างไรก็ดี หากสภาวิชาชีพบัญชีเห็นด้วยกับแนวทางนี้ ก็สามารถทำงบการเงินไตรมาส 2 ด้วยวิธีการดังกล่าวได้เลย
ขณะที่แนวทางการแก้ไขปัญหาอัตราดอกเบี้ยต่ำ หรืออาจถึงขั้นติดลบในระยะยาว จะนำรูปแบบจากญี่ปุ่นมาใช้ คือ การปรับเปลี่ยนผลิตภัณฑ์จากออมทรัพย์ มาเป็นประกันชีวิตควบการลงทุน เพราะไม่สามารถค้ำประกันผลตอบแทนคงที่ได้ ส่งเสริมให้บริษัทเกิดการควบรวมกิจการเพื่อสร้างความเข้มแข็งในการแข่งขัน ส่งเสริมให้ภาคเอกชนออกไปลงทุนในต่างประเทศ ซึ่งไทยได้สนับสนุนให้บริษัทขนาดใหญ่ออกไปลงทุนต่างประเทศ โดยเฉพาะกลุ่มประเทศเพื่อนบ้านในกัมพูชา ลาว เมียนมา เวียดนาม